РЕШЕНИЕ ЗА ИЗПЪЛНЕНИЕ НА КОМИСИЯТА
от 14 юни 2013 година
за изменение на Решение 2007/777/ЕО по отношение на транзитното преминаване от Босна и Херцеговина на някои месни продукти и обработени стомаси, пикочни мехури и черва за консумация от човека
(нотифицирано под номер C(2013) 3484)
(текст от значение за ЕИП)
(2013/292/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2002/99/ЕО на Съвета от 16 декември 2002 г. за установяване на ветеринарно-санитарни правила, регулиращи производството, преработката, разпространението и пускането на пазара на продукти от животински произход за консумация от човека (1), и по-специално член 8, параграф 5, трето тире, член 9, параграф 2, буква б) и член 9, параграф 4, буква в) от нея,
като има предвид, че:
(1)
С Решение 2007/777/ЕО на Комисията (2) се определят ветеринарно-санитарните и здравните изисквания и образците на сертификати за внос от трети страни на определени месни продукти и обработени стомаси, пикочни мехури и черва за консумация от човека.
(2)
Поради географското положение и потребността от запазване на достъпа до хърватското пристанище Плоче (Ploče) след присъединяването на Хърватия към Европейския съюз е необходимо да се определят специфични условия за транзитното преминаване през територията на Съюза на пратки от месни продукти от Босна и Херцеговина към трети държави.
(3)
В Решение 2009/821/ЕО на Комисията (3) се съдържа списък на одобрените гранични инспекционни пунктове, установяват се някои правила относно инспекциите, извършвани от ветеринарните експерти на Комисията, и се определят ветеринарните единици в TRACES. Тъй като транзитното преминаване през Съюза на съответните пратки от месни продукти от Босна и Херцеговина към трети държави е възможно на практика единствено чрез достъп през хърватските гранични инспекционни пунктове в Nova Sela и в Ploče, необходимо е тези пунктове да бъдат включени в списъка в приложение I към Решение 2009/821/ЕО, веднага след като бъдат изпълнени техническите условия за тяхното одобряване.
(4)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
В Решение 2007/777/ЕО се вмъква следният член 6а:
„Член 6а
Дерогация във връзка с транзитното преминаване през Хърватия на пратки от Босна и Херцеговина, предназначени за трети държави
1. Чрез дерогация от член 5 се разрешава транзитното преминаване през Съюза чрез автомобилен транспорт между граничните инспекционни пунктове в Nova Sela и в Ploče на пратки от Босна и Херцеговина, предназначени за трети държави, при условие че са спазени следните изисквания:
а)
пратката е запечатана с пломба със сериен номер на граничния инспекционен пункт за въвеждане в Съюза от официалния ветеринарен лекар на граничния инспекционен пункт на влизане;
б)
придружаващите пратката документи, посочени в член 7 от Директива 97/78/ЕО, са подпечатани на всяка страница с надпис „САМО ЗА ТРАНЗИТ ДО ТРЕТИ ДЪРЖАВИ ПРЕЗ ЕС“ от официалния ветеринарен лекар на граничния инспекционен пункт на влизане;
в)
спазени са процедурните изисквания, предвидени в член 11 от Директива 97/78/ЕО;
г)
пратката е сертифицирана като приемлива за транзитно преминаване в общия ветеринарен входен документ, предвиден в член 2, параграф 1 от Регламент (ЕО) № 136/2004 на Комисията (4), от официалния ветеринарен лекар на граничния инспекционен пункт на влизане.
2. Не се разрешава разтоварването или складирането по смисъла на член 12, параграф 4 или член 13 от Директива 97/78/ЕО на такива пратки в Съюза.
3. Компетентният орган извършва редовни одити, за да гарантира, че броят на пратките и количествата продукти, напускащи Съюза, съответстват на броя и количествата, влезли в Съюза.
Член 2
Адресати на настоящото решение са държавите членки.
Съставено в Брюксел на 14 юни 2013 година.